Liput, kunniaa! (1936)
Päät paljastakaa!
 Nyt kätkemme maanpoveen ruumiin,
 Joka urheaa henkeä kantoi,
 Hän nuortean elämän uhriksi antoi;
 Ei syytä vain kyyneliin kuumiin!
 Liput, kunniaa!

 Liput, kunniaa!
 Ruskossa huomenen koiton
 Hän siintävät silmänsä sulki.
 Hän sankaripolkunsa varmana kulki.
 Sai osakseen kauneimman voiton.
 Päät paljastakaa!

 Päät paljastakaa!
 Tää seppele ikuisen muiston
 On kestävä aikojen yli.
 Ja kukkia nostaen maaemon syli
 On pyhäksi siunaava unesi puiston.
 Vala vannokaa!

 Vala vannokaa!
 Me seisojat reunalla haudan
 Nyt vannomme uhrisi vuoksi:
 Sen hurmeen, mi hangelle punaisna juoksi,
 Me kostamme voimalla tahtomme raudan!
 Päät paljastakaa!

 Päät paljastakaa
 Ja umpehen hauta nyt luokaa.
 Ja mielenne kätköissä yhä
 Hänen kantakaa muistonsa ylevä, pyhä,
 Näin vainaalle viimeinen palvelus suokaa.
 Liput, kunniaa!

Ida Anttosen veljeshaudalla 1918